Ilmoitus, joka koskee koron maksamista, kun on kyse tullien takaisinmaksusta kaupan suojatoimien yhteydessä unionin tuomioistuimen lopullisen tuomion tuloksena

(2019/C 224/02)

1. Euroopan unionin tuomioistuin antoi 18. tammikuuta 2017 tuomionsa asiassa C-365/15 Wortmann. Kyseisen tuomion mukaan silloin, kun jäsenvaltio on kantanut veroja tai maksuja Euroopan unionin tuomioistuimen pätemättömäksi toteaman tai kumoaman asetuksen nojalla, mainitun kumotun asetuksen nojalla kyseiset verot tai maksut maksaneilla asianosaisilla on lähtökohtaisesti oikeus paitsi kannettujen verojen tai maksujen takaisinsaantiin myös mainituille määrille laskettaviin korkoihin (1).

2. Tämän johdosta ja selvyyden vuoksi komissio alkoi sisällyttää sovellettavaa korkoa koskevia säännöksiä täytäntöönpanoasetuksiinsa, joilla otetaan käyttöön kaupan suojatoimia (eli polkumyynti-, tasoitustulli- ja suojatoimenpiteitä). Komissio vahvisti alun perin, että korko, joka on maksettava takaisinmaksun tapauksessa unionin tuomioistuimen lopullisen tuomion tuloksena, on Euroopan keskuspankin perusrahoitusoperaatioihinsa soveltama korko korotettuna yhdellä prosenttiyksiköllä Euroopan parlamentin ja neuvoston asetuksen (EU) N:o 952/2013 (2) 112 artiklan 2 kohdan mukaisesti.

3. Euroopan parlamentin ja neuvoston asetus (EU, Euratom) 2018/1046 (3) tuli voimaan 2. elokuuta 2018. Kyseistä asetusta alettiin soveltaa samana päivänä (4), ja siinä säädetään muun muassa säännöistä, jotka koskevat EU:n yleisen talousarvion laatimista ja toteuttamista (5).

4. Asetuksen (EU, Euratom) 2018/1046 109 artiklassa, jota myös sovelletaan 2. päivästä elokuuta 2018 ( 6 ) , todetaan seuraavaa: ”silloin kun jokin määrä on maksettava takaisin Euroopan unionin tuomioistuimen tuomion. .. tuloksena. .., korkokantana käytetään Euroopan unionin virallisen lehden C-sarjassa kunkin kuukauden ensimmäisenä kalenteripäivänä julkaistua Euroopan keskuspankin perusrahoitusoperaatioihinsa soveltamaa korkoa. Korko ei saa olla negatiivinen. Korkoa kertyy takaisin maksettavan määrän maksupäivästä siihen päivään saakka, jona takaisinmaksu on suoritettava. Jos kokonaiskorkokanta olisi negatiivinen, kokonaiskorkokannaksi vahvistetaan nolla prosenttia.”

5. Näin ollen kaupan suojatoimien alalla komissiolla ei ole enää oikeutta määrittää sovellettavaa korkoa polkumyynti-, tasoitustulli- ja suojatoimenpiteiden käyttöönottoa koskevien asetusten asianomaisissa johdanto-osan kappaleissa tai artiklaosassa.

6. Tämän johdosta asiaa koskevat säännökset on korvattu kaikissa Euroopan parlamentin ja neuvoston asetusten (EU) 2016/1036 (7), (EU) 2016/1037 (8), (EU) 2015/478 (9), ja (EU) 2015/755 (10) nojalla annetuissa täytäntöönpanoasetuksissa 2. päivästä elokuuta 2018 asetuksen (EU, Euratom) 2018/1046 109 artiklalla.

7. Tietojen löytämisen helpottamiseksi komissio esittää liitteessä luettelon kaikista täytäntöönpanoasetuksista, joita on muutettu asetuksen (EU, Euratom) 2018/1046 109 artiklalla.

8. Näin ollen, kun on kyse tuonnista, joka on luovutettu vapaaseen liikkeeseen 2. elokuuta 2018 tai sen jälkeen, ja jokin määrä on maksettava takaisin unionin tuomioistuimen lopullisen tuomion tuloksena, sovellettavan koron olisi oltava Euroopan unionin virallisen lehden C-sarjassa kunkin kuukauden ensimmäisenä kalenteripäivänä julkaistu Euroopan keskuspankin perusrahoitusoperaatioihinsa soveltama korko.

9. Tuontiin, joka on luovutettu vapaaseen liikkeeseen ennen 2. päivää elokuuta 2018, ei sovelleta asetuksen (EU, Euratom) 2018/1046 109 artiklaa. Näin ollen tällaiseen tuontiin sovelletaan asianomaisessa täytäntöönpanoasetuksessa mahdollisesti määriteltyä korkoa.

(1) Unionin tuomioistuimen tuomio 18. tammikuuta 2017 asiassa C-365/15, Wortmann, ECLI:EU:C:2017:19, 37 kohta.

(2) Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).

(3) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1) (”varainhoitoasetus”).

(4) Asetuksen (EU, Euratom) 2018/1046 282 artiklan 2 kohta.

(5) Ks. edellinen alaviite, 1 artikla.

(6) Ks. edellinen alaviite, 282 artiklan 2 kohta.

(7) Euroopan parlamentin ja neuvoston asetus (EU) 2016/1036, annettu 8 päivänä kesäkuuta 2016, polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta (EUVL L 176, 30.6.2016, s. 21).

(8) Euroopan parlamentin ja neuvoston asetus (EU) 2016/1037, annettu 8 päivänä kesäkuuta 2016, muista kuin Euroopan unionin jäsenvaltioista tapahtuvalta tuetulta tuonnilta suojautumisesta (EUVL L 176, 30.6.2016, s. 55).

(9) Euroopan parlamentin ja neuvoston asetus (EU) 2015/478, annettu 11 päivänä maaliskuuta 2015, tuontiin sovellettavasta yhteisestä järjestelmästä (EUVL L 83, 27.3.2015, s. 16).

(10) Euroopan parlamentin ja neuvoston asetus (EU) 2015/755, annettu 29 päivänä huhtikuuta 2015, tiettyjen kolmansien maiden tuontiin sovellettavasta yhteisestä menettelystä (EUVL L 123, 19.5.2015, s. 33).